LV
3.5.2023.
Eiropas Savienības Oficiālais Vēstnesis
C 156/37
4.2.2.
Īpašības Sieram ir sausa, brūngani dzeltena līdz brūna, graudaina miza, bet tā tekstūra ir stingra līdz taukaina.
Tas ir ziloņkaula krāsā.
Sagriežot sieru šķēlēs, ir redzami vienmērīgi, bet reti izkliedēti, aptuveni zirņa lieluma, matēti vai spīdīgi apaļi caurumi.
Parasti caurumi ir apaļi un zirņa lieluma.
Garša ir maiga, taču, sieram kļūstot vecākam, tā kļūst asa.
Atkarībā no gatavības pakāpes aprakstītās īpašības var būt vairāk vai mazāk izteiktas, taču tas neietekmē un nemaina produkta “Vorarlberger Alpkäse” tēlu kopumā.
Produktu “Vorarlberger Alpkäse” var tirgot dažāda lieluma porcijās.”
Pamatojums Vārdi “FiDM saturs pārsniedz 45 %” ir svītroti bez aizstāšanas, jo tie nav vajadzīgi, ņemot vērā pašreizējās juridiskās prasības.
Formulējums, kurā daļa teksta ir saglabāta no specifikācijas un daļa pievienota no jauna, ir padarīts precīzāks, lai produkta apraksts būtu skaidrāks un pilnīgāks un lai kontroles struktūrai būtu pieejami precīzāki un uzticamāki produkta parametri, pēc kuriem iespējams pārliecināties par produkta kvalitāti.
Arī minimālais nogatavināšanas periods ir noteikts precīzāk, tāpēc tas ir precizēts.
Tirgus un pārdošanas situācijā ar tendenci uz sieriem, kas nogatavināti ilgāk, jābūt lielākām pielaidēm attiecībā uz pelējuma daudzumu un atsevišķu siera rituļu svaru.
Tāpēc svars ir palielināts līdz 40 kg.
Šīm izmaiņām nav negatīvas ietekmes uz produkta “Vorarlberger Alpkäse” kvalitāti.
2.
Izcelsmes apliecinājums
Iepriekšējās piezīmes saistībā ar produkta vēsturi produkta sākotnējās specifikācijas 5. punkta d) apakšpunktā (Izcelsmes apliecinājums), kas bija jāiesniedz šajā punktā laikā, kad tika atzīts attiecīgais nosaukums, tagad ir pārvietotas uz 4.6. punktu (Saikne ar ģeogrāfisko apgabalu).
To vietā grozītās specifikācijas 4.4. punktā (Izcelsmes apliecinājums) ir iekļauti šādi konkrētām nozarēm paredzēti noteikumi par izsekojamības nodrošināšanu: “Pieteikuma iesniedzēja asociācija uztur ražotāju reģistru, kurā katra Sennalpe (kalnu mājiņa), kurā ražo produktu “Vorarlberger Alpkäse” ģeogrāfiskajā apgabalā, ir norādīta kopā ar kalna nosaukumu un kontaktadresi.
Sennalpe jāiesniedz īpašs pieteikums pieteikuma iesniedzējai asociācijai, lai to iekļautu šajā reģistrā.
Ir atļauts pārvest izmantoto pienu no vienas apstiprinātas kalnu siera ražotnes uz citu noteiktajā apgabalā.
Lai nodrošinātu izsekojamību, pārvestā piena daudzums jādokumentē pavadzīmē.
Lai nodrošinātu produkta “Vorarlberger Alpkäse” izsekojamību ārpus piegādes ķēdēm, pieteikuma iesniedzēja asociācija pēc pieprasījuma izsniedz kazeīna etiķeti.
Tajā norāda sērijas numuru.
Izmantojamā kazeīna etiķetē iekļauj šādu tekstu: “G.U.-VBG ALPKAESE XXXXXX”.
Pirms siera presēšanas katram saražotajam siera ritulim Sennalpe jāpiestiprina kazeīna etiķete ar sērijas numuru un jāreģistrē ikdienas ražošanas pārskatā.
Ikdienas ražošanas pārskatā dokumentē arī ražošanas datumu, pārstrādātā piena daudzumu, karsēšanas temperatūru un attiecīgajā dienā saražoto siera rituļu skaitu.
Nogatavināšanas perioda ievērošanu var izsekot, izmantojot ražošanas uzskaiti / partiju.
Sieru var arī nogatavināt un uzglabāt reģionālajos nogatavināšanas pagrabos, kuri atrodas zemākā augstumā noteiktajā apgabalā.
Pārdodot produktu “Vorarlberger Alpkäse”, Sennalpe veic uzskaiti, kas nodrošina izsekojamību (piemēram, pavadzīmes/partijas).”